b'\n_START_ARTICLE_\nAdab\n_START_SECTION_\nZgodovina arheolo\xc5\xa1kih raziskav\n_START_PARAGRAPH_\nZa\xc4\x8detne raziskave najdi\xc5\xa1\xc4\x8da Bismaya sta vsak po en dan opravila  William Hayes Ward leta 1885  in John Punnett Peters z Univerze v Pensilvaniji leta 1890. Odkrila sta klinopisno tablico in nekaj fragmentov. Walter Andrae je Bismayo obiskal leta 1902. Odkril je odlomek tablice in narisal skico najdi\xc5\xa1\xc4\x8da._NEWLINE_Prva izkopavanja, ki so trajala od decembra 1903 do junija 1904, je v imenu Univerze v Chicagu vodil Edgar James Banks. Dokazal je, da je najdi\xc5\xa1\xc4\x8de starodavno mesto Adab (Ud.Nun), ki je bilo dotlej znano samo iz Seznama sumerskih kraljev in kratke omembe v uvodu v Hamurabijev zakonik. Mesto je bilo zgrajeno na otoku in s kanalom razdeljeno na dva dela. Imelo je sveti\xc5\xa1\xc4\x8de z ziguratom ali stopni\xc4\x8dastim stolpom. Mesto je bilo o\xc4\x8ditno neko\xc4\x8d dokaj pomembno, vendar \xc5\xbee zelo zgodaj opu\xc5\xa1\xc4\x8deno. Trditev dokazujejo napisi na opekah ru\xc5\xa1evin malo pod vrhom gomil, ki so pripadale \xc5\xa0ulgiju in Ur-Namuju, kraljema iz Tretje urske dinastije iz poznega 3. tiso\xc4\x8dletja pr. n. \xc5\xa1t.. Neposredno pod njimi so, tako kot v Nipurju, ostanki iz vladavine Naram-Sina in Sargona Akadskega, ki sta vladala okoli leta 2300   pr. n. \xc5\xa1t.. Pod njimi je bilo \xc5\xa1e 10,5 m debel sloj okamenelih ostankov, ki predstavljajo sedem osmin celotne debeline ru\xc5\xa1evin. Banks je razen ostankov zgradb, obzidja in grobov odkril tudi veliko popisanih glinastih tablic iz zelo zgodnjega obdobja, bronaste in kamnite tablice, bronaste vstavke in podobne predmete._NEWLINE_543 tablic je kon\xc4\x8dalo v Orientalskem in\xc5\xa1titutu v Chicagu, pribli\xc5\xbeno 1100, ve\xc4\x8dinoma kupljenih in ne izkopanih tablic, pa v Arheolo\xc5\xa1kem muzeju v Istanbulu. Vsebina slednjih \xc5\xa1e vedno ni neobjavljena. Med najpomembnej\xc5\xa1i odkritji spadata nepo\xc5\xa1kodovan kip iz belega marmorja, verjetno najstarej\xc5\xa1i, odkrit v Mezopotamiji, ki je zdaj v Arheolo\xc5\xa1kem muzeju v Istanbulu. Na njem je napis, ki ga je Banks prevedel kot \xc2\xbbE-mah, kralj Da-udu, kralj Ud-Nuna\xc2\xab.  Drugo odkritje je tempeljsko smeti\xc5\xa1\xc4\x8de, na katerem so na\xc5\xa1li veliko fragmentov vaz iz marmorja, alabastra, oniksa, porfirja in granita. Na nekaterih fragmentih so napisi, na nekaterih drugih pa gravure in vstavki iz slonovine in dragih kamnov.  Vse tablice iz Adaba, ki so kon\xc4\x8dale na Univerzi v Chicagu, so bile preu\xc4\x8dene in objavljene. Kupljene tablice so bile delno odprodane razli\xc4\x8dnim kupcem in so objavljene samo delno._NEWLINE_\xc4\x8cetudi so bile Banksove najdbe v Bismayi po takratnih standardih dobro dokumentirane in deloma fotografirane, zaradi osebnih sporov kon\xc4\x8dno poro\xc4\x8dilo nikoli ni bilo objavljeno. Orientalski in\xc5\xa1titut je nedavno ponovno preu\xc4\x8dil zapise in predmete, ki jih je na in\xc5\xa1titut prinesel Banks, in napisal poro\xc4\x8dilo._NEWLINE_Obstaja tudi ljudska pripoved  Trije volarji iz Adaba.\n_START_SECTION_\nOstanki mesta\n_START_PARAGRAPH_\nMesto je le\xc5\xbealo bli\xc5\xbee Tigrisa kot Evfrata in pribli\xc5\xbeno dan potovanja jugovzhodno od Nipurja. Od njega je ostala samo gru\xc4\x8da gomil , dolga pribli\xc5\xbeno 1,5 km in \xc5\xa1iroka 3 km. Grebeni gomil niso nikjer vi\xc5\xa1ji od 12 m.\n_START_SECTION_\nZgodovina naselitve\n_START_PARAGRAPH_\nAdab je bil naseljen najmanj od zgodnjega dinasti\xc4\x8dnega obdobja. Iz sumerske pesnitve Inanin spust v podzemlje je razvidno, da je imel med vladavino Dumuzida Uru\xc5\xa1kega Inanino sveti\xc5\xa1\xc4\x8de E-\xc5\xa1ar. V pesnitvi Dumuzidove sanje iz iste zbirke je Dumuzida Uru\xc5\xa1kega iz njegovega razko\xc5\xa1ja pregnala la\xc4\x8dna mno\xc5\xbeica ljudi iz velikih sumerskih mest, vklju\xc4\x8dno z Adabom. Mnogo kasnej\xc5\xa1i prepisi seznama omenjajo, da je Dumuzid ustvaril veliko, a kratko \xc5\xbeive\xc4\x8de cesarstvo, ki se je raztezalo od Elama do Libanona in amoritskih ozemelj ob Jordanu. Adab je omenjen tudi na nekaterih tablicah iz Eble. Tablice so pribli\xc5\xbeno iz obdobja, ko je bila Ebla Adabova trgovinska partnerica v severni Siriji in malo pred tem, ko so jo uni\xc4\x8dile neznane sile. _NEWLINE_Na marmornem kipu, ki so ga na\xc5\xa1li v Tell Bismayi, je napis z imenom adabskega kralja, ki se prevaja kot Lugal-daudu, Da-udu, Lugaldalu in Esar. \xc5\xbdigi na opekah, ki jih je med izkopavanji odkril Banks, ka\xc5\xbeejo, da je Inanino sveti\xc5\xa1\xc4\x8de v Adabu zgradil akadski vladar  Naram-Sin. Ostankov sveti\xc5\xa1\xc4\x8da \xc5\xa1e niso odkrili._NEWLINE_Znanih je tudi ve\xc4\x8d adabskih guvernerjev iz obdobja Tretje urske dinastije. Ker na najdi\xc5\xa1\xc4\x8du niso odkrili nobenih drugih arheolo\xc5\xa1kih dokazov, so izkopavanja kmalu ustavili. Adab je bil kasneje omenjen v razli\xc4\x8dnih zapisih, tudi v Hamurabijevem zakoniku.'